**Ministru kabineta noteikumu projekta**

**“Grozījumi Ministru kabineta 2015.gada 30.jūnija noteikumos Nr.332 „Noteikumi par Latvijas būvnormatīvu LBN 221-15 „Ēku iekšējais ūdensvads un kanalizācija”””sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Ministru kabineta noteikumu projekts “Grozījumi Ministru kabineta 2015.gada 30.jūnija noteikumos Nr.332 „Noteikumi par Latvijas būvnormatīvu LBN 221-15 „Ēku iekšējais ūdensvads un kanalizācija””” (turpmāk – noteikumu projekts) tiek izdots saskaņā ar Būvniecības likuma (turpmāk – likums) 5. panta pirmās daļas 3.punktu. |
|  2. | Pašreizējā situācija un problēmas kuru risināšanai tiesību akta projekts izstrādāts, tiesiskā regulējuma mērķis un būtība | Izvērtējot esošo būvnormatīvu tehniskos risinājumus un parametrus pēc būtības, tika apzināti kādi būvnormatīvi ir nozarei paši nepieciešamākie, kuri būtu jāpārstrādā. Latvijas būvniecības padome noteica, ka primāri pārstrādājami ir būvnormatīvi, kas saistīti ar būvju drošību, pēc tam jāpārstrādā arī ļoti novecojošos būvnormatīvus. Atbilstoši Latvijas būvniecības padomē nolemtajam, ir pārstrādāti šādi būvnormatīvi:Ministru kabineta 2015.gada 30.jūnija noteikumi Nr.327 „Noteikumi par Latvijas būvnormatīvu LBN 223-15 „Kanalizācijas būves”;Ministru kabineta 2015.gada 30.jūnija noteikumi Nr.326 „Noteikumi par Latvijas būvnormatīvu LBN 222-15 „Ūdensapgādes būves” ;Ministru kabineta 2015.gada 30.jūnija noteikumi Nr.332 „Noteikumi par Latvijas būvnormatīvu LBN 221-15 „Ēku iekšējais ūdensvads un kanalizācija”.Jaunais noteikumu projekts salīdzinājumā ar līdzšinējo normatīvo regulējumu, precizē un papildina prasības ūdensvada un kanalizācijas iekšējo inženiertīklu (izņemot ugunsdzēsības sistēmas, siltummezglu ūdensapgādes sistēmas, karstā ūdens apstrādes iekārtu, ražošanas un tehnoloģisko iekārtu, arī medicīnas procedūru ūdensapgādes sistēmas) projektēšanai atbilstoši reālajai ekspluatācijas un projektēšanas praksei. Noteikumu projekts sagatavots ar mērķi novērst atšķirīgas iepriekšējā regulējuma interpretācijas, tādējādi veicinot regulējuma subjektu izpratni par jaunā regulējuma būtību un tā izpildi.Noteikumu projektā paredzēts svītrot Ministru kabineta 2015.gada 30.jūnija noteikumu Nr.332 „Noteikumi par Latvijas būvnormatīvu LBN 221-15 „Ēku iekšējais ūdensvads un kanalizācija”” 7. un 8.punktu par sauso tualešu vai notekūdeņu krājtvertņu ierīkošanu, pārceļot šos punktus uz Ministru kabineta 2015.gada 30.jūnija noteikumiem Nr.327 „Noteikumi par Latvijas būvnormatīvu LBN 223-15 „Kanalizācijas būves”. Salīdzinot ar esošo regulējumu, noteikumu projektā ir papildinātas prasības aukstā un karstā ūdens sistēmām saskaņā ar projektēšanas praksi Eiropā, ieviešot atsauci uz ugunsdrošības un sanitāri higiēniskām prasībām citos normatīvajos aktos. Aukstā ūdens izdales vietā 30 sekundes pēc ūdens izdales armatūras atvēršanas jāsaņem ūdens, kura temperatūra nav augstāka par 20°C. No tālākiem ūdens izdales punktiem, kurus nelieto ikdienā, minētais laiks var būt ilgāks. 30 sekundes ir maksimālais laiks, kura ietvaros, atverot ūdens krānu jāsaņem paredzētā ūdens temperatūra saskaņā ar LVS EN 806-2 “Ēku iekšējo dzeramā ūdens ietaišu specifikācijas - 2.daļa: Projektēšana”.Noteikumu projektā atspoguļota patlaban Eiropā un Latvijā vispārizplatītā prakse ugunsgrēku dzēšanā atbilstoši piemērojamo standartu LVS EN 671-1:2012, LVS EN 671-2:2012 prasībām. Saskaņā ar izmaiņām 1. un 2.tabulā svītroti 60. un 61.punkti. Attiecībā uz nelielām sūkņu stacijām ar noteikumu projektu novērš potenciālus ierobežojumus iekārtu ražībām, paplašinot iespējamo tehnisko risinājumu loku (293. un 295.punkts).Noteikumu projekts precizē iespējamos tehniskos risinājumus un prasības ūdensapgādes un kanalizācijas sistēmās, t.sk. arī augstceltnēm, kuru stāvu skaits ir 17 un lielāks, kā arī ievieš papildus prasības, pirms izbūvēto sistēmu nodošanas ekspluatācijā saskaņā ar pieņemto projektēšanas un būvniecības praksi Eiropā. Papildus prasības ir ieviestas iekšējo ūdensapgādes sistēmu zemējumam, nodrošinot to drošību, saskaņā ar pieņemto projektēšanas un būvniecības praksi Eiropā.Noteikumu projekts precizē prasības roku mazgātņu un klozetpodu uzstādīšanas augstumam atbilstoši esošajiem apstākļiem un projektēšanas praksei bērnu uzraudzības pakalpojuma sniegšanas vietās un izglītības iestādes, kas īsteno pirmsskolas izglītības programmu, kā arī bērnu sociālās aprūpes iestādēs. |
|  3. | Projekta izstrādē iesaistītās institūcijas | Noteikumu projekts šo jomu neskar. |
|  4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta regulējums var ietekmēt jebkuru personu, kura ierosinās un veiks būvniecību, kā arī institūcijas, kuras iesaistītas būvniecības procesā. Tāpat arī ietekmēs būvniecības nozarē strādājošos būvdarbu veicējus. |
|  2. | Tiesiskā regulējuma ietekme uz tautsaimniecību un administratīvo slogu | Šīs sadaļas 1. punktā minētajām sabiedrības mērķgrupām un institūcijām projekta tiesiskais regulējums nemaina tiesības un pienākumus, kā arī veicamās darbības salīdzinājumā ar līdzšinējo normatīvo regulējumu. |
|  3. | Administratīvo izmaksu monetārs novērtējums | Noteikumu projekts šo jomu neskar |
|  4. |  Cita informācija | Nav |

|  |
| --- |
| VI. Sabiedrības līdzdalība un komunikācijas aktivitātes |
| 1. | Sabiedrības informēšana par projekta izstrādes uzsākšanu | Noteikumu projekts tika saskaņots ar Latvijas Siltuma, gāzes un ūdens tehnoloģijas inženieru savienības Standartizācijas Tehnisko komiteju, Latvijas ūdensapgādes un kanalizācijas uzņēmumu asociāciju. Noteikumu projekts sabiedrībai publiski ir pieejams Ekonomikas ministrijas tīmekļvietnē. |
| 2. | Sabiedrības līdzdalība projekta izstrādē  | Sabiedrības priekšlikumi vai iebildumi nav saņemti. |
| 3. | Sabiedrības līdzdalības rezultāti  | Sadaļa tiks precizēta atbilstoši saņemtajiem atzinumiem. |
| 4. | Cita informācija | Nav |

*Anotācijas III, IV, V un VII sadaļa – projekts šīs jomas neskar.*

Iesniedzējs:

Ministru prezidenta biedrs,

ekonomikas ministrs Arvils Ašeradens

Vīza:

Valsts sekretārs Juris Stinka

02.02.2017 13:39

744

Vīksna, 67013140,

Marija.Viksna@em.gov.lv